b'\n_START_ARTICLE_\n\xc4\x8ca-val\n_START_PARAGRAPH_\n\xc4\x8ca-val je naziv za popularnu i rock glazbu na \xc4\x8dakavskom dijalektu._NEWLINE_Naziv je nastao prema istoimenoj top ljestvici \xc4\x8dakavske glazbe koja se emitirala na Radio Rijeci. Njegovim osniva\xc4\x8dem smatra se Franci Bla\xc5\xa1kovi\xc4\x87 te njegov sastav Gori ussi Winnetou. Prvi dijalektalni val u hrvatskom popu i rocku pojavio se 1994. na podru\xc4\x8dju od Hrvatskog zagorja do ju\xc5\xbene Dalmacije, no dugotrajnije se odr\xc5\xbeao i afirmirao me\xc4\x91u medijima i \xc5\xa1iroj publici samo u Istri te na Kvarneru. Najzaslu\xc5\xbeniji za to bili su sastavi Gustafi i \xc5\xa0ajeta te pjeva\xc4\x8d Alen Vitasovi\xc4\x87 u suradnji sa skladateljem i tekstopiscem Liviom Morosinom._NEWLINE_Unato\xc4\x8d tome \xc5\xa1to je \xc4\x8da-val bio kratkog vijeka, sna\xc5\xbeno je utjecao na glazbenu scenu. Tako su njegove karakteristike djelomi\xc4\x8dno prihvatili i oni glazbenici koji mu nisu izvorno pripadali, kao primjerice world i jazz pjeva\xc4\x8dica Tamara Obrovac. Tako\xc4\x91er, \xc4\x8da-val je pridonio popularizaciji istarske regionalne kulture te potvr\xc4\x91ivanju osje\xc4\x87aja istarske regionalne pripadnosti.'